

คู่มืออภิปราย “รากฐานพระคัมภีร์”
วิชาย่อย 5: เหตุใดจึงต้องศึกษาศาสนศาสตร์พระคัมภีร์ใหม่ (พันธสัญญาใหม่)?

คำถามเพื่อการอภิปราย 

1. สิ่งที่สำคัญที่สุดที่ท่านได้เรียนรู้ในบทเรียนนี้คืออะไร?  หรือมีสิ่งหนึ่งสิ่งใดหรือไม่ในบทเรียนนี้ที่ท่านยังไม่ค่อยเข้าใจ?


2. ใน 2 ทิโมธี 2:15 อัครทูตเปาโลได้กล่าวว่า การเข้าใจพระคัมภีร์นั้นจำเป็นต้องใช้ความพยายามอย่างหนัก  ท่านรักษาไว้ซึ่งแรงจูงใจในความพยายามของท่านอย่างไร เพื่อที่จะเข้าใจศาสนศาสตร์พระคัมภีร์ใหม่?


3. พระคัมภีร์ใหม่สามารถมีสิทธิอำนาจสำหรับท่านได้อย่างไร ในเมื่อมันไม่ได้ถูกเขียนขึ้นถึงท่านโดยตรง?  เหตุใดท่านจึงเชื่อมั่นว่าพระคัมภีร์นั้นประยุกต์เข้ากับตัวท่านได้?


4. พระเจ้าเลือกที่จะประพันธ์ถ้อยคำในพระคัมภีร์โดยใช้วิธีการดลใจผ่านชีวิต  มุมมองนี้เป็นประโยชน์ต่อเราอย่างไรในการยืนยันว่าพระคัมภีร์เป็นความจริงและเชื่อถือได้? 


5. ท่านสามารถใช้วิธีการใดอย่างเจาะจงบ้าง เพื่อช่วยและหนุนใจคนอื่นให้ศึกษาภูมิหลังของพระคัมภีร์ใหม่?


6. เมื่อท่านตีความและประยุกต์ใช้พระคัมภีร์ใหม่ ท่านสามารถใช้วิธีการอะไรเพื่อรับมือกับความไม่ต่อเนื่องทางวัฒนธรรมระหว่างสมัยของเราและช่วงเวลาของพระคัมภีร์ใหม่?


7. บรรดาผู้เขียนพระวจนะในพระคัมภีร์ใหม่มักคาดหวังให้ผู้รับสารอนุมานจุดประสงค์ของพวกเขา  ท่านสามารถใช้ขั้นตอนอะไรเพื่อค้นพบนัยยะแฝงของข้อความในพระคัมภีร์ใหม่ สำหรับสถานการณ์ของท่านเอง? 


8. ท่านยึดมั่นในความเกี่ยวข้องสัมพันธ์ของพระคัมภีร์ แม้จะมีความไม่ต่อเนื่องระหว่างยุคของเรากับสมัยพระคัมภีร์ใหม่  ท่านจะปกป้องการยึดมั่นของท่านด้วยวิธีใด?


9. การตระหนักถึงความต่อเนื่องและความไม่ต่อเนื่องระหว่างยุคปัจจุบันกับยุคพระคัมภีร์ใหม่ เป็นประโยชน์ต่อการประกาศข่าวประเสริฐอย่างไร?  จงยกมาหนึ่งตัวอย่างให้เห็นว่าท่านอาจจะใช้ความต่อเนื่องและความไม่ต่อเนื่องเหล่านี้อย่างไรในการประกาศข่าวประเสริฐ

ข้อความสำคัญเพื่อการทบทวน: การดลใจ 
ตามที่ได้ศึกษาในบทเรียนนี้ พระวจนะของพระเจ้ามีสิทธิอำนาจและมาถึงเราโดยผ่านคนของพระเจ้า โดยที่บุคลิกภาพ ภูมิหลัง และเจตนาของคนเหล่านั้นก็ได้รับการเปิดเผยในข้อความของพระวจนะ  ความจริงข้อนี้ไม่ได้ทำให้พระวจนะลดสิทธิอำนาจลงหรือมีความเป็นเพราะวาทะของพระเจ้าน้อยลง  พระเจ้าทำงานผ่านคนเหล่านี้เพื่อให้ถ้อยคำของพวกเขา—ซึ่งหล่อหลอมด้วยบุคลิกภาพและประสบการณ์ต่างๆที่พวกเขามี—เป็นสิ่งที่พระเจ้าประสงค์ที่จะตรัสเช่นกัน  นี่คือหลักคำสอนตามพระคัมภีร์เรื่องการดลใจ  ดังนั้น เพื่อที่จะเข้าใจความหมายของข้อความในพระคัมภีร์ เราต้องพิจารณาไม่เพียงแค่สิ่งที่ข้อความประกาศออกมาอย่างชัดแจ้งเท่านั้น แต่รวมถึงภูมิหลังและความเชื่อทางศาสนศาสตร์ของผู้เขียนที่เป็นมนุษย์ และศึกษาว่าประเด็นเหล่านี้กระทบสิ่งที่เขาเขียนอย่างไร  เรายังต้องพิจารณาจุดประสงค์ชัดแจ้งและจุดประสงค์แฝงของผู้เขียนอีกด้วย ตามที่สกัดหรือวิเคราะห์ได้จากข้อความ  ทั้งหมดนี้ล้วนหมายความว่า การเข้าใจความหมายของพระคัมภีร์นั้นซับซ้อนเกินกว่าที่หลายคนคิด
กรณีศึกษา:
ก่อนที่ข้าพเจ้ากับภรรยาจะหมั้นหมายกัน ข้าพเจ้าได้เดินทางเยี่ยมเยียนคริสตจักรต่าง ๆ เป็นเวลาประมาณหนึ่งเดือน  เราเขียนข้อความถึงกันทุกวัน  ข้าพเจ้ารู้ว่า เมื่อกลับไป ข้าพเจ้าก็จะขอให้เธอแต่งงานกับข้าพเจ้า  จดหมายทุกฉบับที่เธอส่งมา ข้าพเจ้าอ่านหลายรอบ  ข้าพเจ้าไม่เพียงแค่อ่านจดหมายของเธออย่างรอบคอบ และไม่ใช่แค่เพียงไตร่ตรองถึงนัยยะในจดหมายนั้นเกี่ยวกับชีวิตของข้าพเจ้าเท่านั้น แต่ข้าพเจ้ายังได้ตีความจดหมายโดยผ่าน “ตะแกรงความรู้” ที่ข้าพเจ้ามีเกี่ยวกับบุคลิกภาพของเธอ สิ่งที่เธอชอบและไม่ชอบ สิ่งที่เธอได้กล่าวและกระทำตั้งแต่ข้าพเจ้าได้พบเธอจนถึงปัจจุบัน ความสัมพันธ์ของเธอกับพ่อแม่พี่น้อง และอื่น ๆ  ข้าพเจ้าโยงความสัมพันธ์ของถ้อยคำอันชัดแจ้งของเธอเข้ากับสิ่งที่ข้าพเจ้ารู้เกี่ยวกับเธอจากประสบการณ์ในอดีตเสมอ
คำถามเพื่อการสะท้อนคิด
1. จงอภิปรายกรณีศึกษาข้างต้นกับกลุ่มที่เรียนพร้อมกับท่าน ในแง่ของความสำคัญของการรู้จักใครสักคนเพื่อเข้าใจถ้อยคำของคน ๆ นั้นอย่างเหมาะสม
1. จงประเมินว่าท่านรู้เกี่ยวกับผู้เขียนพระวจนะในพระคัมภีร์ใหม่ลึกซึ้งเพียงใด 
1. ท่านจะประเมินสมาชิกของคริสตจักรของท่านอย่างไร ในแง่ความรู้ของสมาชิกเหล่านั้นเกี่ยวกับผู้เขียนพระคัมภีร์ใหม่?
งานภาคปฏิบัติ
ในกลุ่มที่เรียนพร้อมกับท่าน จงเขียนรายชื่อพระวจนะเล่มต่าง ๆ ในพระคัมภีร์ใหม่ รวมทั้งบุคคลที่เป็นผู้เขียน  จากนั้น โดยไม่อ้างอิงจากอรรถาธิบายหรือแหล่งข้อมูลอื่นใด จงเขียนสิ่งใดก็ตามที่ท่านรู้เกี่ยวกับผู้เขียนเหล่านั้น
หนังสืออรรถาธิบายเกี่ยวกับพระวจนะเล่มต่าง ๆ ในพระคัมภีร์มักจะมีส่วนที่เกี่ยวข้องกับผู้เขียนและจุดประสงค์ในการเขียน  เมื่อท่านอ่านพระวจนะเล่มใดก็ตามในพระคัมภีร์ใหม่ จงมีนิสัยที่จะเริ่มต้นด้วยการอ่านเกี่ยวกับผู้เขียนและจุดประสงค์ในการเขียน  หากท่านไม่มีหนังสืออรรถาธิบาย แต่สามารถเข้าถึงอินเทอร์เน็ต ท่านก็มักจะสามารถค้นหาอรรถาธิบายออนไลน์ได้  แต่จงรับฟังข้อมูลในอรรถาธิบายแบบฟังหูไว้หู และตรวจสอบกับสิ่งที่ท่านอ่านในข้อความของพระวจนะเอง (อรรถาธิบายไม่ได้ถูกต้องเสมอไป)
เมื่อท่านอ่านหนังสือเล่มใดก็ตามในพระคัมภีร์ใหม่ จงอ่านโดยคำนึงถึงสิ่งที่ท่านรู้เกี่ยวกับผู้เขียน


